açar sözlər

- Təkrarlanma
- Dövr
- Dövri alqoritm
- “Təkrarla ...dəfə” komandası
- “Təkrarla nə qədər ki ...” komandası

TƏKRARLA NƏ QƏDƏR Kİ ...

Əgər “Hovuzu doldurmaq” məsələsində hovuzun tutumu bizə məlum deyilsə, onda TƏKRARLA ... DƏFƏ komandasından istifadə edə bilmərik. Çünki təkrarlanmaların sayını qabaqcadan göstərə bilməyəcəyik.

Belə hallarda alqoritmlərin yazılışında TƏKRARLA NƏ QƏDƏR Kİ ... komandasından istifadə olunur. Üç nöqtənin yerində dövrün şərti göstərilir. Yəni nə qədər ki şərt ödənilir, dövrün içərisindəki addımlar ardıcıllığı təkrarlanacaq.

Başlanğıc

1. Vedrəni götür
2. TƏKRARLA NƏ QƏDƏR Kİ hovuz dolmayıb
   3. Quyuya yaxınlaş
   4. Vedrəni doldur
   5. Hovuzun yanına gəl
   6. Vedrəni hovuza boşalt

7. Vedrəni yerə qoy və dincəl

Son

Bu alqoritm in icrası zamanı hovuzun tutumunu qabaqcadan bilmək vacib deyil. Ona görə də bu alqoritmi istənilən tutumlu hovuz üçün tətbiq etmək olar.

FİKİRLƏŞ

“Kərpicin daşınması” alqoritmində aşağıdakı dövr komandasından hansı daha məqsədəuyğundur?

Başlanğıc

1. TƏKRARLA NƏ QƏDƏR Kİ kərpic qurtarmayıb
   2. Bir kərpic götür
   3. Divarın yanına apar
   4. Kərpici ustanın yanına qoy
   5. Geri qayıt

Son

Başlanğıc

1. TƏKRARLA 100 DƏFƏ
   2. Bir kərpic götür
   3. Divarın yanına apar
   4. Kərpici ustanın yanına qoy
   5. Geri qayıt

Son