### ALQORİTM VƏ İCRAÇILAR

13

## MƏŞHUR İCRAÇILAR

- İki stəkanın biri süd, o biri isə çay ilə doludur.
  Üçüncü boş stəkandan istifadə etməklə südlə çayın yerini necə dəyişmək olar?

Ötən dərsdə qeyd olundu ki, alqoritmlərin müxtəlif icraçıları ola bilər. Gəlin məntiqi məsələlərdə tez-tez rast gəlinən bir neçə məşhur icraçı ilə tanış olaq.

Qayıqçı

Yəqin ki, “Canavar, keçi və kələm” məsələsini eşitmişsiniz.

Qayıqçı canavar, keçi və kələmlə çayın sahilində dayanıb. Qayıqçı onları o biri sahilə keçirməlidir. Lakin qayıq çox kiçik olduğuna görə qayıqçı özü ilə yalnız bir “sərnişin” – ya canavarı, ya keçini, ya da kələmi götürə bilər.

Qayıqçı bilir ki, canavarla keçini, keçi ilə kələmi tək qoymaq olmaz (qayıqçının yanında isə onlar bir-birinə toxunmurlar).

Onlar çayı necə keçsinlər?

Qayıqçının komandalar sistemi üç komandadan ibarətdir:

... o biri sahilə apar
... geri qaytar
Tək qayıt