açar sözlər

- Mətn
- Mətn redaktoru
- Simvol
- Kursor
- Mətnin yığılması
- Klaviaturanın dilinin seçilməsi
- Klaviatura trenajoru

Klaviaturada dil seçimi

Kompüterdə istənilən dildə mətnlər yığmaq olur. Bunun üçün öncə mətnin hansı dildə yığılacağını kompüterə bildirmək lazımdır; məsələn, Azərbaycan dilində mətn yığmaq üçün aşağıdakı alqoritmi yerinə yetirmək lazımdır.

### Dilin (əlifbanın) seçilməsi alqoritmi

1. İş masasının sağ aşağı küncündə klaviatura indikatorunu tap (EN, AZ, yaxud RU).
2. Siçanın göstəricisini onun üzərinə apar və sol düyməni çıqqıldat. İki, yaxud bir neçə sətirdən ibarət menyu açılacaq.
3. Siçanın göstəricisini sətirlər üzərində gəzdir. Göstərici hansı sətrin üzərində olursa, o sətrin rəngi dəyişir.
4. AZ sətrinə keç və siçanın sol düyməsini çıqqıldat. Klaviatura Azərbaycan əlifbası ilə iş rejiminə keçəcək.

YADDA SAXLA
Kompüterdə mətn yığarkən sətrin sonunu nəzarətdə saxlamağa gərək yoxdur. Kursor sətrin sonuna çatan kimi öz-özünə növbəti sətrin başlanğıcına keçəcək.

Klaviaturada bəzi Azərbaycan hərfləri göstərilməyə bilər. Bu halda həmin hərflərin yerini, sadəcə, yadda saxlamaq lazımdır.

Klaviatura trenajorları

İstifadəçilərin əksəriyyəti klaviaturada bir, yaxud iki barmaqla işləyir. Ancaq mətnləri sürətlə daxil etmək üçün bütün barmaqlardan istifadə etmək yaxşı olardı. Əlbəttə, on barmaqla işləmək o qədər də asan deyil. Bunun üçün müəyyən müddət məşq etmək lazım gəlir. Bu məqsədlə, yəni klaviaturada sürətli yazı vərdişlərinə yiyələnmək üçün xüsusi proqramlardan - klaviatura trenajorlarından istifadə olunur.