### MƏTN REDAKTORU

25

## SƏNƏDİN ÇAPA HAZIRLANMASI

- Sinif otağınızın divarlarındakı plakatlar bir-birindən nə ilə fərqlənir?
- Bu dərsliyin müxtəlif səhifələrində şəkil və mətnlər necə yerləşdirilmişdir?

Sənəd

Mətn redaktorunda yığılmış və kompüterin yaddaşında saxlanılan mətn sənəd adlanır. Sənəd təkcə mətndən ibarət deyil. Sənəddə mətnlərlə yanaşı, şəkillər, cədvəllər, siyahılar da ola bilər. Sənədi hazırlayıb kompüterin yaddaşında saxlamaq işin hələ bir hissəsidir. Kompüterin yaddaşında saxlanılmış sənədə ancaq kompüterdə baxmaq olur. Əgər bu sənədi başqa insanlara göstərmək lazımdırsa, onda onu kağızda çap edirlər.

Mətnin formatlanması

Mətndə olan informasiyanın oxucuya tez və asan çatdırılması üçün onun xarici görünüşünün önəmi böyükdür. Başqa sözlə, mətni düzgün formatlamaq gərəkdir. Bunun üçün:

- ayrı-ayrı söz və ifadələr seçdirilir (şriftin ölçüsü və rəngi dəyişdirilir, qalın, kursiv altcizgili şəkillərindən istifadə olunur);
- mətn fraqmentləri səhifənin qırağına nəzərən düzləndirilir;
- siyahı və cədvəllərdən istifadə olunur.

Sənəddə mətn və şəkillərin bir-birinə nəzərən düzgün yerləşdirməsinin önəmi böyükdür. Şəkilləri mətnin müvafiq yerlərinə qoymaq lazımdır. Bu zaman şəkillərin böyük-kiçikliyinə də diqqət yetirilməlidir.

FİKİRLƏŞ
dərsdəki mətnin fraqmentləri necə formatlanıb?