### MƏTN REDAKTORU

22

## MƏTNLƏRİN YIĞILMASI

- Mətnlərə harada rast gəlinir?
- İnformasiyanı kompüterə necə daxil etmək olar?

Ötən dərsdə rəsmlərə mətni necə əlavə etməyi öyrəndiniz. Bunun üçün qrafik redaktorun imkanlarından istifadə etdiniz.

WordPad

Ancaq mətn böyük olarsa, belə işləri qrafik redaktorda görmək əlverişli deyil. İrihəcmli mətnlərlə işləmək üçün xüsusi proqramlar – mətn redaktorları nəzərdə tutulub.

Aşağı siniflərdə belə proqramlardan biri olan WordPad mətn redaktoru ilə işləmişsiniz. Bu bölümdə həmin proqramın imkanları ilə tanışlığı davam etdirəcəyik.

YADDA SAXLA
MƏTN bir neçə cümlədən ibarət olur. Bir cümlə nə qədər böyük olsa da, mətn sayılmır. Başqa sözlə, mətndə, ən azı, iki cümlə olmalıdır.

Mətn redaktorunda işi bir neçə mərhələyə ayırmaq olar: mətnin daxiledilməsi (yığılması), redaktə olunması, formatlanması və çap edilməsi.

Simvol

Mətn kompüterə, adətən, klaviatura vasitəsilə daxil edilir. Hər bir mətn hərflərdən, rəqəmlərdən, durğu işarələrindən və s.-dən ibarət olur. Mətni təşkil edən belə işarələri bir ümumi sözlə - simvol sözü ilə adlandırırlar.

Kursor

Mətn redaktorunun iş sahəsində yanıb-sönən şaquli xətt - kursor görünür. Mətn yığarkən yeni simvollar kursorun olduğu yerdə “əmələ gəlir”. Bu zaman kursor özü sağa sürüşür.